**Zápisnica z Konferencie SF 2019**

**Miesto konania:** Púchov, konferenčná miestnosť Sport&Training Center

**Termín:** 1.6.2018, začiatok 11:00 h

**Prítomnosť na začiatku KSF:** 28 delegátov z 50 pozvaných, 7 členov predsedníctva

*Predsedníctvo:*

Dušan Dobšovič, Ján Ploštica, Ivan Záhradový, Dušan Michalčík, Ľudovít Hrmo, Miroslav Gibala, Vladimír Badura

*Delegáti SF-Bratislava (9/9):*

Anton Greguš, Jozef Kunštár, Masný Peter, Ján Kabát, Radovan Cibák, Branislav Soldán, Ivan Čuhár, Michal Maďari, Tibor Frust

*Delegáti SF-Západoregión (3/9):*

Franko Dalibor, Lukáš Kolárik, Martin Lamžo

*Delegáti SF-Stredoregión (10/10):*

Nemček Ján, Dobšovič Adam, Šuster Pavol, Daniel Ďuroška, Nikola Kurajská, Martin Jankula, Stanislav Nemček, Anton Ďurina, Andrej Jankula, Pavol Nemček

*Delegáti SF-Východoregión (2/5):*

Ján Kopec, Patrik Jaroši

*Delegáti Kluby 1. SLF (3/9):*

Eva Dobšovič Mjartan, Milan Kamenský , Dušan Štaffen

*Delegáti Kluby 2. SLF (1/6):*

Ivan Lilov

*Delegáti Tréneri (0/1):*

-

*Delegáti Rozhodcovia (0/1):*

-

*Delegáti Ženský futsal (0/1):*

-

**1.) *Otvorenie, privítanie a úvodné oboznámenie konferencie s účasťou delegátov na konferencii***

Konferenciu SF o 11,00 hod. otvoril predseda SF Dušan Dobšovič, privítal prítomných delegátov, členov VV SF a kontrolóra SF. Požiadal Ján Nemčeka, ktorý bol poverený administráciou prezenčných listín pri príchode delegátov konferencie, o informáciu ohľadom počtu prítomných delegátov. Na začiatku konferencie bolo prítomných 28 delegátov, na základe čoho predseda SF konštatoval uznášaniaschopnosť konferencie (56 %), ktorá bola zvolaná ako riadna v súlade so Stanovami SF. Súčasne však pripomenul, že konferencia nie je uznášaniaschopná pre potreby schvaľovania novelizácie Stanov SF.

Predseda SF následne v zmysle Rokovacieho poriadku ustanovil zapisovateľa, pričom vyhotovovaním zápisnice poveril p. Dušana Michalčíka. Následne požiadal KSF o schválenie návrhu na overovateľov zápisnice vybratých spomedzi prítomných delegátov – Ivan Čuhár, Ján Kopec. Konferencia tento návrh bez pripomienok schválila.

**2.) *Predloženie a schválenie pracovných komisií konferencie***

Predsedajúci Konferencie SF predniesol návrh na ustanovenie členov Mandátovej komisie a Návrhovej komisie. Prítomní delegáti schválili navrhované pracovné komisie Konferencie SF nasledovne:

Návrhová komisia: Ján Ploštica, Ľudovít Hrmo

Mandátová komisia: Ján Nemček, Dušan Štaffen, Milan Kamenský, Ján Kabát

**3.) *Predloženie a schválenie programu rokovania konferencie***

Predsedajúci konferencie p. Dobšovič predniesol delegátom na schválenie plánovaný program Konferencie SF, ku ktorému vopred neprišiel žiadny návrh na zmenu či doplnenia. Súčasne konštatoval, že konferencia nie je uznášaniaschopná pre navrhovaný bod programu č. 8 „Novelizácia Stanov SF“ a navrhol stiahnuť tento bod z programu. Rovnako predložil návrh na stiahnutie bodov programu 10 (voľba predsedu Komisie pre riadenie súťaží SF), 11 (voľba člena VV SF za komunitu trénerov)a 13 (voľba člena VV SF za SF - Západoregión), keďže pre volebné akty nebol predložený žiadny kandidát. Následne dal hlasovať o tomto návrhu a programe ako celku, ktorý delegáti schválili v nasledovnej podobe:

### Otvorenie, privítanie a úvodné oboznámenie KSF s účasťou delegátov.

### Predloženie návrhu a schválenie pracovných komisií KSF.

### Predloženie návrhu a schválenie programu rokovania KSF.

### Správa o plnení uznesenia z poslednej KSF.

### Výročná správa 2018 - správa o činnosti a hospodárení SF

### Správa predsedu Komisie pre riadenie súťaží SF.

### Správa kontrolóra SF za obdobie od poslednej KSF.

### Diskusia.

### Doplňujúca voľba člena VV SF za SF-Bratislava.

### Informácia o uzneseniach z KSF.

### Ukončenie konferencie.

### Obed.

**4.) *Správa o plnení uznesenia z poslednej konferencie***

Správu o plnení uznesení z poslednej Konferencie z roku 2017 prezentoval kontrolór SF, ktorý konštatoval úplné splnenie uznesení Konferencie SF z 9. júna 2018:

* k úlohe číslo 1.) „zabezpečiť prerozdelenie nedočerpaných členských príspevkov za rok 2017 spolu s prerozdelením členských príspevkov za rok 2018 v lehote do 31.12.2018“ - konštatoval, že úloha bola splnená, všetky regionálne združenia vyčerpali finančné prostriedky plynúce z prerozdelenia členských príspevkov, hoci v prípade SF – Východoregión a SF – Bratislava to bolo až v roku 2019.
* k úlohe číslo 2.) „zabezpečiť prípravu a riadny chod súťaží riadených Komisiou pre riadenie súťaží SF pre súťažný ročník 2018/2019, a to najmä bezodkladným poverením konkrétnej osoby s právami a povinnosťami v zmysle Štatútu Komisie pre riadenie súťaží SF“ - konštatoval, že úloha bola splnená, VV SF po KSF 2018 poveril prípravou Exekutívy SF na nový súťažný ročník 2018/2019 svojho člena Jána Plošticu, ktorý poverenie prijal. Na zasadnutí VV SF dňa 1.9.2018 predložil návrh personálneho obsadenia zabezpečenia činností vyplývajúcich pre Exekutívu SF zo Štatútu Komisie pre riadenie súťaží SF. Súčasne predložil aj návrhy fungovania, návrh nových marketingových aktivít spojených so súťažami a návrh na poskytnutie finančných náhrad pre členov Exekutívy SF. VV SF sa s návrhmi stotožnil a na spomínanom zasadnutí schválil všetky návrhy p.Plošticu. Všetky súťaže SF (Varta Futsal liga, Futsalová liga juniorov u20, Futsalová liga juniorov u17, Ženská futsalová liga) v súťažnom ročníku 2018/2019 boli riadené plne v súlade s normami SF a boli riadne ukončené.
* k úlohe číslo 3.) „vykonať všetky zákonom stanovené úkony spojené so zverejnením Výročnej správy za rok 2017 a s jej uložením do registra účtovných závierok a všetky potrebné kroky spojené s poskytnutím informácie MŠVVaŠ SR a SFZ ohľadom prerokovania doplnenej Výročnej správy za rok 2016 konferenciou SF dňa 9.6.2018“ - konštatoval, že úloha bola splnená, VV SF prostredníctvom predsedu SF vykonal všetky úkony vyplývajúce zo zákona o športe, zo zákona o účtovníctve, ako aj z požiadavky MŠVVAŠ SR. SF má riadne podané daňové priznania za roky 2016 a 2017, vrátane Výročných správ 2016 a 2017 overených auditorom. SF má všetky tieto dokumenty súčasne zverejnené aj na svojej webstránke v časti „Dokumenty“.

**5.) Výročná správa 2018 - s*práva o činnosti a hospodárení SF***

Predseda SF D.Dobšovič prezentoval informácie o činnosti SF, ktoré sú podrobne uvedené v správe. Postupne sa venoval činnosti VV SF, činnosti odborných komisií, priebehu futsalových súťaží, reprezentácii a hospodáreniu. Konštatoval, že SF hospodáril v roku 2018 s prebytkom 25.413 eur, čo vyplýva z predloženej účtovnej závierky. Súčasťou Výročnej správy SF bol aj výrok auditora otom, že účtovná závierka SF neobsahuje žiadne nesprávnosti. Konferencia SF zobrala Výročnú správu za rok 2018 bez pripomienok na vedomie a uložila predsedovi SF zabezpečiť všetky úkony spojené s podaním daňového priznania a Výročnej správy v zmysle zákona o športe, zákona o účtovníctve a zákona o dani z príjmov.

**6.) *Správa predsedu Komisie pre riadenie súťaží SF* (Exekutívy SF)**

Predseda SF D.Dobšovič požiadal o prezentáciu správy J.Plošticu, ktorý bol v júni 2018 poverený riadením tejto odbornej komisie. J.Ploštica podrobne prezentoval informácie spojené s personálnym obsadením a výkonom činnosti Exekutívy počas súťažného ročníka. Delegáti predloženú správu bez pripomienok zobrali na vedomie. Následne predseda SF poďakoval J.Plošticovi za odvedenú prácu počas sezóny a keďže na Konferenciu nebol predložený žiadny kandidát na post predsedu Komisie pre riadenie súťaží SF, požiadal Konferenciu SF o opätovné udelenie mandátu pre VV SF zabezpečiť prípravu a riadny chod súťažného ročníka 2019/2020 poverením konkrétnej osoby s právami a povinnosťami v zmysle Štatútu Exekutívy SF. Konferencia SF sa bez pripomienok uzniesla na tomto poverení.

**7.) *Správa kontrolóra SF za obdobie od poslednej konferencie SF***

Správu kontrolóra SF za obdobie od Konferencie SF konanej v roku 2018 prezentoval kontrolór Vladimír Badura. Podrobne popísal dianie vo futsale za príslušné obdobie, prezentoval svoj výkon kontrolnej činnosti, informoval, že žiadne iné externé kontroly v SF neboli vykonané. Konštatoval že riadenie SF je plne v intenciách právnych predpisov SR, noriem UEFA, SFZ i SF. Delegáti predloženú správu kontrolóra zobrali bez pripomienok na vedomie.

**8.) Diskusia**

Predseda SF na úvod prezentoval návrh na úpravu Stanov SF vyplývajúci z poznatkov futsalovej praxe posledného obdobia, ktorý bol pripravený už na predchádzajúcu konferenciu v roku 2018. Konštatoval, že malo ísť o úpravy formálneho charakteru (zmena adresy sídla, termín konania konferencie, voľba náhradníka konferencie), ako aj úpravy zásadnejšieho systémového charakteru (zavedenie nového orgánu – Grémium ligových klubov, zníženie počtu delegátov, zníženie počtu členov VV SF, zrušenie minimálnych počtov kandidátov pre voľby), ktoré sú dôležité pre ďalší rozvoj slovenského futsalu. Kriticky sa vyjadril k opakovanej neúčasti klubov na zasadnutí najvyššieho orgánu SF, pričom pripomenul, že týmto prístupom bránia v uznášaniaschopnosti konferencie, schvaľovaniu zákonných povinností športovej organizácie, ale aj prijímaniu dôležitých rozhodnutí pre futsal.

V diskusii ďalej vystúpil delegát za kluby 1.SLF Milan Kamenský (Lučenec) v súvislosti s pôsobením zahraničných hráčov v najvyššej súťaži, ohradil sa proti snahe obmedzovať počty zahraničných hráčov na súpiskách klubov. Tiež sa zaoberal problematikou Registračného a prestupového poriadku SFZ v časti odstupného za hráčov, pričom konštatoval, že b bolo potrebné presnejšie definovať podmienky uplatnenia zvýšeného odstupného pri prestupoch. Navrhol vypracovať zoznam hráčov s uvedením počtu reprezentačných štartov. Pánovi Kamenskému odpovedal predseda SF aj poverený predseda Exekutívy SF.

V diskusi ďalej vystúpil delegát za SF – Západoregión Dalibor Franko (Bánovce nad Bebravou), priblížil svoj problém ohľadom odstupného za hráčov jeho bývalého klubu a prezentoval nesúhlasné stanovisko s rozhodnutím Komory pre riadenie sporov pri SFZ. Pýtal sa tiež na termíny prestupových období v zmysle predpisov SF a konštatoval tiež potrebu skoršej lehoty na prihlasovanie druholigových klubov do súťaží. Po odpovediach predsedu SF a predsedu Exekutívy SF sa k téme druhých líg pridal aj delegát za SF – Východoregión Ján Kopec (Spišská Nová Ves), ktorý spomenul neúspešnú snahu o spojenie druhých líg do jednej súťaže v roku 2018, ako aj problém so skoršou lehotou prihlasovania druholigových klubov do futsalových súťaží z dôvodu prebiehajúcich futbalových súťaží.

***9.) Doplňujúce voľby člena VV SF za SF - Bratislava.***

Predsedajúci informoval, že kandidátna listina na danú funkciu člena VV SF obsahuje mená dvoch kandidátov (Ivan Čuhár, Ján Kabát). Predsedajúci súčasne informoval, že s ohľadom na čl. 15 ods. 2 Stanov SF je potrebné doplniť volebnú komisiu, nakoľko z Volebnej komisie SF sa v rokovacej miestnosti nachádzajú iba Peter Masný a Dalibor Franko (nie sú prítomní Miroslav Ježík a Pavol Havrila). S cieľom dodržania regionálneho princípu jedného člena za každé regionálne združenie bola v súlade so stanovami doplnená volebná komisia o nasledovné osoby, členov VV SF za regióny: Miroslav Gibala a Dušan Michalčík. Peter Masný bol ustanovený za predsedu Volebnej komisie a ujal sa výkonu činnosti pre následné volebné akty.

Mandátová komisia konštatovala, že sa volebného aktu zúčastní 28 prítomných delegátov. Predsedajúci konštatoval naďalej uznášaniaschopnosť konferencie (56 %). Po vykonaní volebného aktu predseda Volebnej komisie oznámil, že v 1. volebnom kole člen VV SF nebol zvolený, keďže ani jeden z kandidátov nedosiahol kvalifikovanú väčšinu hlasov, obaja však postúpili do 2. volebného kola. Po vykonaní volebného aktu predseda Volebnej komisie oznámil, že víťazom volieb na post člena VV SF zástupcu SF – Bratislava sa stal Ivan Čuhár s počtom hlasov 27.

***10.) Informácia o uzneseniach z konferencie***

Predseda návrhovej komisie KSF J.Ploštica postupne prezentoval uznesenia prijaté konferenciou dňa 1.6.2019. Delegáti konferencie hlasovaním (28 hlasov „ZA“) schválili znenie týchto uznesení, ktoré sú prílohou tejto zápisnice.

***16.) Ukončenie KSF***

Predseda SF D.Dobšovič poďakoval zúčastneným delegátom za účasť na KSF, konštruktívny prístup ku KSF, poprial všetkým príjemné leto a pozval všetkých prítomných na obed. Následne bola KSF ukončená.

-----------------------------------------------------------------------------------------------------------------------------------

Dokumentácia z konferencie je zverejnená na oficiálnej webstránke SF.

*Zapisovateľ: Dušan Michalčík*

*Overovateľ: Ivan Čuhár, Ján Kopec*